Document ID: 32013D0687

SKLEP KOMISIJE
z dne 26. novembra 2013
o priglasitvi prehodnega nacionalnega načrta iz člena 32 Direktive 2010/75/EU Evropskega parlamenta in Sveta o industrijskih emisijah, ki jo je predložila Helenska republika
(notificirano pod dokumentarno številko C(2013) 8133)
(Besedilo v grškem jeziku je edino verodostojno)
(2013/687/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (1) in zlasti drugega pododstavka člena 32(5) Direktive,
ob upoštevanju naslednjega:
(1)
Helenska republika je v skladu s prvim pododstavkom člena 32(5) Direktive 2010/75/EU 19. decembra 2012 Komisiji predložila svoj prehodni nacionalni načrt (v nadaljnjem besedilu: PNN) (2).
(2)
Komisija je med oceno popolnosti PNN ugotovila, da manjkajo informacije v zvezi z datumom izdaje prvega dovoljenja za več naprav. Zato je v dopisu z dne 11. junija 2013 (3) od grških organov zahtevala, naj zagotovijo manjkajoče informacije, ter pojasnilo v zvezi s skupno nazivno vhodno toplotno močjo ene izmed kurilnih naprav.
(3)
Helenska republika je Komisiji predložila dodatne informacije v dopisu z dne 25. junija 2013 (4).
(4)
Po dodatni oceni PNN in dodatnih informacijah je Komisija 8. julija 2013 poslala še en dopis (5), v katerem je ponovno zahtevala informacije v zvezi z datumom izdaje prvega dovoljenja za več naprav in prosila za pojasnilo v zvezi z odstopanjem, ki ga uporablja ena naprava in ki je navedeno v opombi 4 v preglednici C1 Dodatka C Priloge k Izvedbenemu sklepu Komisije 2012/115/EU z dne 10. februarja 2012 o določitvi pravil glede prehodnih nacionalnih načrtov iz Direktive 2010/75/EU Evropskega parlamenta in Sveta o industrijskih emisijah (6).
(5)
Helenska republika je v dopisu z dne 30. julija 2013 (7) predložila zahtevane dodatne informacije in pojasnila v skladu z Izvedbenim sklepom 2012/115/EU.
(6)
Komisija je PNN zato ocenila v skladu s členom 32(1), (3) in (4) Direktive 2010/75/EU ter z Izvedbenim sklepom 2012/115/EU.
(7)
Komisija je zlasti preučila skladnost in točnost podatkov, predpostavke in izračune, uporabljene za določanje prispevkov vsake kurilne naprave, zajete v PNN, k zgornjim mejam emisij iz PNN, ter analizirala, ali vsebuje naloge in z njimi povezane cilje, ukrepe in časovne okvire za doseganje teh ciljev ter mehanizem spremljanja za oceno skladnosti v prihodnje.
(8)
Komisija je ugotovila, da so bile zgornje meje emisij za leti 2016 in 2019 izračunane z uporabo ustreznih podatkov in formul ter da so bili izračuni pravilni. Helenska republika je predložila zadostne informacije glede ukrepov, ki bodo izvedeni za dosego zgornjih mej emisij, spremljanja in poročanja Komisiji o izvajanju PNN.
(9)
Glede na predložene dodatne informacije Komisija ugotavlja, da so grški organi upoštevali določbe iz člena 32(1), (3) in (4) Direktive 2010/75/EU ter Izvedbenega sklepa 2012/115/EU.
(10)
Komisija meni, da izvajanje PNN ne bi smelo posegati v drugo veljavno nacionalno zakonodajo in zakonodajo Unije. To natančneje pomeni, da se Helenska republika z določitvijo posameznih pogojev za izdajo dovoljenj kurilnim napravam, zajetim v PNN, zavezuje, da bo zagotovila, da ni ogrožena skladnost z zahtevami iz, med drugim, Direktive 2010/75/EU, Direktive 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (8) ter Direktive 2001/81/ES Evropskega parlamenta in Sveta z dne 23. oktobra 2001 o nacionalnih zgornjih mejah emisij za nekatera onesnaževala zraka (9).
(11)
V skladu s členom 32(6) Direktive 2010/75/EU mora Helenska republika o vseh naknadnih spremembah PNN obvestiti Komisijo. Komisija bi morala oceniti, ali so take spremembe skladne z določbami iz člena 32(1), (3) in (4) Direktive 2010/75/EU ter z Izvedbenim sklepom 2012/115/EU -
SPREJELA NASLEDNJI SKLEP:
Člen 1
1. Na podlagi člena 32(1), (3) in (4) Direktive 2010/75/EU ter Izvedbenega sklepa 2012/115/EU ni nobenih ugovorov proti prehodnemu nacionalnemu načrtu (PNN), ki ga je Helenska republika priglasila Komisiji 19. decembra 2012 v skladu s členom 32(5) Direktive 2010/75/EU, kakor je bila spremenjen v skladu z dodatnimi informacijami, poslanimi 25. junija 2013 in 30. julija 2013 (10).
2. Imena naprav, zajetih v PNN, onesnaževala, za katera so te naprave zajete, in veljavne zgornje meje emisij so določeni v Prilogi k temu sklepu.
3. Helenska republika mora kljub temu, da njeni organi izvajajo prehodni nacionalni načrt, še vedno zagotavljati skladnost z določbami Direktive 2010/75/EU v zvezi z emisijami iz posameznih kurilnih naprav, ki so zajete v načrtu, in z drugimi ustreznimi akti okoljske zakonodaje Evropske unije.
Člen 2
Komisija oceni skladnost vseh morebitnih naknadnih sprememb PNN, ki jih Helenska republika priglasi v prihodnosti, z določbami iz člena 32(1), (3) in (4) Direktive 2010/75/EU ter iz Izvedbenega sklepa 2012/115/EU.
Člen 3
Ta sklep je naslovljen na Helensko republiko.
V Bruslju, 26. novembra 2013

Labels: 7
18
1
20